Predkladacia správa

	Materiál „Národný strategický referenčný rámec Slovenskej republiky na roky 2007 – 2013 – upravené nové znenie“  predkladá na rokovanie vlády SR minister výstavby a regionálneho rozvoja na základe uznesenia vlády SR č. 832/C.4.  z 19. 10. 2005. 
Cieľom Národného strategického referenčného rámca Slovenskej republiky na roky 2007 – 2013 (ďalej len „NSRR“) je poskytnúť základ pre vypracovanie operačných programov a pre otvorenie rokovaní s Európskou komisiou o jeho definitívnom obsahu. Po procese technických konzultácií a rokovaní s Európskou komisiou bude materiál dopracovaný o výstupy a pripomienky, ktoré vyplynú z technických konzultácií a negociácií.  
Tento dokument obsahovo nadväzuje na rámce jednotlivých kapitol z prvej verzie NSRR a jeho súčasťou sú podklady z jednotlivých rezortov, vypracované na základe usmernenia koordinátorky pre NSRR č. 1/2005 k vypracovaniu častí NSRR týkajúcich sa špecifických priorít. Zároveň sú v materiáli zapracované  výsledky diskusií na národnej a regionálnej úrovni. 
Predložený dokument predstavuje referenčný nástroj na prípravu programovania fondov. Stanovuje národné priority, ktoré budú spolufinancované zo štrukturálnych fondov a Kohézneho fondu v programovom období 2007 – 2013 v nadväznosti na Strategické usmernenia Spoločenstva, ktoré definujú rámce pre intervencie fondov na európskej úrovni. Taktiež určí prepojenie medzi prioritami Spoločenstva na jednej strane a Národným programom reforiem na druhej strane.
Kohézna politika EÚ sa bude v programovom období 2007 - 2013 uskutočňovať prostredníctvom sústreďovania intervencií z fondov na tri hlavné ciele: Konvergenciu, Regionálnu konkurencieschopnosť a zamestnanosť a Európsku územnú spoluprácu. NSRR  pokrýva cieľ Konvergencia a cieľ Regionálna konkurencieschopnosť a zamestnanosť. Problematika cieľa Európska územná spolupráca je riešená mimo NSRR. 
Materiál obsahuje nasledujúce kapitoly:  1. Súhrnný obsah dokumentu, 2. Proces prípravy NSRR, 3. Súčasná situácia SR, 4. Vízia a stratégia hospodárskeho a sociálneho rozvoja SR, 5. Operačné programy a ich koordinácia a 6. Financovanie NSRR. Na rozdiel od prvej verzie NSRR materiál okrem iného definuje i zoznam operačných programov a jednotlivé riadiace orgány. 
Materiál prešiel medzirezortným pripomienkovým konaním v dĺžke 10 pracovných dní. Po jeho skončení sa za účelom odstránenia zásadných pripomienok konali rozporové konania na úrovni koordinátorky pre NSRR. Dňa 9. 3. 2006 bol materiál prerokovaný v Rade vlády pre regionálnu politiku a dohľad nad štrukturálnymi operáciami a v Rade vlády pre trvalo udržateľný rozvoj. Výbor NR SR pre európske záležitosti zobral na vedomie materiál na rokovaní dňa 16. 3. 2006. V súvislosti s rozpormi, ktoré sa nepodarilo odstrániť na rozporových konaniach koordinátorky pre NSRR, sa dňa 17. 3. 2006 konalo stretnutie pracovnej skupiny ministrov na koordináciu prác pri spracovaní NSRR. Dňa 26. 4. 2006 bol tento materiál predložený na rokovanie vlády SR, pričom rokovanie bolo prerušené. Na základe pripomienok, ktoré odzneli na rokovaní vlády a boli akceptované, sa vypracovalo upravené nové znenie materiálu.
Súčasťou materiálu je Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.